text: V I.
  Quod quidem ut propius rectiusque intelligatur, alios esse principatus patrimoniales & haereditarios, alios esse legitimos; aliam in his, aliam in istis succedendi esse rationem, sciendum est. Principatus patrimonialis & haereditarius est, de quo possessor libere & pro arbitratu disponit, & testamentum condit, & imperat legata, & successorem ac haeredem quem vult, sibi facit; aut in quo defuncto succedi potest ab intesta-to & haeredes testamenti jure scribi possunt, etiam illi, qui familiae sunt alienae. Talia olim plurima regna fuêre, ut illud Attali, Eumenis filii, Pergamenorum regis, qui testamento Populum Romanum haeredem instituit; & Pharnacis, qui, filiis praeteritis pluribus, fratri Mithridati imperium reliquit. Rei enim suae, & bonis, etiam imperiis, haereditario jure vel dominio possessis, legem quam quis vult, pro arbitrio imponit. Legitimus autem principatus nobis hic dicitur, de quo lex semel decrevit, per quam non ex arbitrio aut tabulis principis proxime defuncti, sed ex legis sanctione, quae mutari non potest, proximus eo, qui praescriptus est, ordine succedit. In illo successio est, quae dicitur Succeßio per transmißionem, seu patrimonialis haereditaria ex testamento vel ab intestato. In hoc successio, quae dicitur, Succèßio per remotionem, seu linealis legitima, vi contractus & legis, à defuncti jure aut dispositione non dependens. Per illam quippe in principatum succeditur, ut rem, quae à proximo possessore in succedentem transmissa est; per hanc in principatum, ut rem vacuam, per remotionem alterius, qui eam administravit: per illam in regnum, velut patrimonium generis, cui id jus per regni legem quaesitum est, à proximis ex ordine succeditur. Denique per illam princeps succedit in locum defuncti, jure haereditatis; per hanc jure proximitatis, sive primogeniturae, non haereditatis; cum succedere possit etiam repudiata defuncti haereditate, ipsoque invito, & principatus proximiori etiam non haeredi debeatur. Imo, ut paucis o-mnia perstringam per illam in jus, per hanc in locum defuncti succeditur. Atque haec est, quae in plerisque jam regnis & principatibus habet locum. Haereditaria etiam subinde regna illa, sed καταχρηστικῶς, appellantur. Sunt enim ab haereditariis plane distincta.